LV Eiropas Savienības Oficiālais Vēstnesis L 21/45

KOMISIJAS ĪSTENOŠANAS REGULA (ES) 2016/100

(2015. gada 16. oktobris),

ar ko nosaka īstenošanas tehniskos standartus, kuros precizē kopīga lēmuma pieņemšanas procedūru attiecībā uz pieteikumiem noteiktu prudenciālu atļauju saņemšanai atbilstīgi Eiropas Parlamenta un Padomes Regulai (ES) Nr. 575/2013

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2013. gada 26. jūnija Regulu (ES) Nr. 575/2013 par prudenciālajām prasībām attiecībā uz kredītiestādēm un ieguldījumu brokeru sabiedrībām, un ar ko groza Regulu (ES) Nr. 648/2012 (1), un jo īpaši tās 20. panta 8. punktu,

tā kā:

(1) Novērtējot noteiktu prudenciālu atļauju saņemšanai iesniegtu pieteikumu pilnīgumu, pirms pieņemt lēmumu par to, vai piešķirt Regulas (ES) Nr. 575/2013 20. panta 1. punkta a) apakšpunktā minētās atļaujas, konsolidētās uzraudzības iestādei un attiecīgajām kompetentajām iestādēm vajadzētu nodrošināt savlaicīgu un efektīvu savstarpējo sadarbību un panākt vienotu izpratni par pilnīga pieteikuma saņemšanu vai par tiem pieteikuma aspektiem, kuri tiek uzskatīti par nepilnīgiem.

(2) Konsolidētās uzraudzības iestādei būtu jāapstiprina pieteikuma iesniedzējam un attiecīgajām kompetentajām iestādēm pilnīga pieteikuma saņemšanas diena, lai nodrošinātu skaidrību par kopīga lēmuma pieņemšanai paredzētā sešu mēnešu perioda precīzu sākuma datumu un pēc iespējas samazinātu riskus, ka varētu rasties strīdi par šo sākuma datumu.

(3) Pieteikuma pilnīguma novērtējums būtu jāveic, pamatojoties uz kritērijiem, kas jāizvērtē kompetentajām iestādēm, lemjot par to, vai piešķirt attiecīgo atļauju. Saikne starp novērtējumu, kas jāveic kompetentajām iestādēm, un informāciju, kurai jābūt iekļautai iesniegtajos pieteikumos, ir būtiska pieteikumu kvalitātes uzlabošanai un visās uzraudzības kolēģijās nodrošina konsekvenci gan pieteikumu satura, gan pilnīguma novērtējuma ziņā.

(4) Lai nodrošinātu kopīga lēmuma pieņemšanas procedūras konsekventu piemērošanu, ir svarīgi, lai katrs posms būtu skaidri definēts. Skaidri izklāstīta procedūra atvieglo savlaicīgu informācijas apmaiņu, nodrošina uzraudzības resursu samērīgu iedalīšanu un efektīvu pārvaldību, veicina savstarpēju sapratni, veido uzraudzības iestāžu attiecības, kuru pamatā ir uzticēšanās, un sekmē efektīvu uzraudzību.

(5) Pieteikuma pilnīguma novērtējumā nevajadzētu iekļaut arī pieteikuma novērtējumu, ko kompetentās iestādes veic, izstrādājot savu atzinumu par to, vai piešķirt atļauju. Tāpēc laikam, kas tiek veltīts katram kopīgā lēmuma pieņemšanas procedūras posmam, vajadzētu būt samērīgam ar attiecīgā posma sarežģītību un apmēru, paturot prātā to, ka termiņu, kas paredzēts kopīga lēmuma pieņemšanai, nevar pagarināt vai apturēt.

(6) Konsolidētās uzraudzības iestādei vajadzētu būt iespējai izvērtēt, vai un kādā veidā modelis, kura izmantošanai tiek lūgta atļauja, aptver riska darījumus jurisdikcijās ārpus Savienības. Šajā sakarā būtu jāveicina sadarbība starp kompetentajām iestādēm un trešo valstu uzraudzības iestādēm, lai kompetentās iestādes varētu izstrādāt pilnīgu novērtējumu par modeli.

(7) Ļoti būtiska kopīga lēmuma pieņemšanas procedūrai ir savlaicīga un reālistiska plānošana. Ikvienai iesaistītajai kompetentajai iestādei savlaicīgi un efektīvi būtu jāsniedz konsolidētās uzraudzības iestādei savs ieguldījums kopīgā lēmuma pieņemšanā.

(8) Lai nodrošinātu vienādus piemērošanas nosacījumus, būtu jānosaka novērtēšanai un kopīga lēmuma pieņemšanai veicamās darbības, ņemot vērā to, ka dažus procedūras uzdevumus var veikt paralēli un citus secīgi.

(9) Kopīgu lēmumu pieņemšanas atvieglošanai svarīgs ir lēmumu pieņemšanas procesā iesaistīto kompetento iestāžu savstarpējs dialogs, jo īpaši pirms kopīgu lēmumu pieņemšanas procesa noslēguma.

(10) Lai nodrošinātu efektīvu procesu, konsolidētās uzraudzības iestādei vajadzētu būt pilnībā atbildīgai par to darbību noteikšanu, kuras jāveic, lai panāktu kopīgu lēmumu par iekšējo modeļu apstiprināšanu.

(11) Paredzot skaidrus noteikumus attiecībā uz kopīgo lēmumu saturu, būtu jānodrošina, ka kopīgie lēmumi ir pilnībā pamatoti un veicina jebkuru noteikumu un nosacījumu efektīvu pārraudzību.

(12) Lai precizētu procedūru, kas jāievēro, kad kopīgais lēmums ir panākts, nodrošinātu pārredzamību par rīcību attiecībā uz lēmuma rezultātu un vajadzības gadījumā atvieglotu atbilstīgu turpmāko rīcību, būtu jānosaka standarti attiecībā uz kopīgā lēmuma paziņošanu.

(13) Procesa, lai panāktu kopīgu lēmumu par atļaujas pieteikumiem attiecībā uz būtiskiem modeļa paplašinājumiem vai izmaiņām un par uzdevumu sadali starp konsolidēto uzraudzības iestādi un attiecīgajām kompetentajām iestādēm, laika grafikam vajadzētu būt samērīgam ar šo būtisko modeļa paplašinājumu vai izmaiņu apmēru.

(14) Kopīga lēmuma pieņemšanas procedūrā saskaņā ar Regulas (ES) Nr. 575/2013 20. pantu ietilpst arī procedūra, kas jāievēro, ja kopīgs lēmums netiek panākts. Lai nodrošinātu vienādus piemērošanas nosacījumus attiecībā uz šo procedūras aspektu un, jo īpaši, lai nodrošinātu pilnībā pamatotu lēmumu skaidru formulēšanu un precizētu rīcību attiecībā uz visiem attiecīgo kompetento iestāžu paustajiem viedokļiem un atrunām, būtu jānosaka standarti, kas attiecas uz termiņu, kurā jāpieņem lēmumi, ja nav pieņemts kopīgs lēmums, un uz šādu lēmumu paziņošanu.

(15) Šīs regulas pamatā ir īstenošanas tehnisko standartu projekts, ko Eiropas Komisijai iesniegusi Eiropas Uzraudzības iestāde (Eiropas Banku iestāde) (EBI).

(16) EBI ir veikusi atklātas sabiedriskās apspriešanas par īstenošanas tehnisko standartu projektu, kas ir šīs regulas pamatā, analizējusi potenciālās saistītās izmaksas un ieguvumus un pieprasījusi atzinumu no Banku nozares ieinteresēto personu grupas, kura izveidota saskaņā ar Eiropas Parlamenta un Padomes Regulas (ES) Nr. 1093/2010 (2) 37. pantu,

IR PIEŅĒMUSI ŠO REGULU.

I NODAĻA

PRIEKŠMETS UN DEFINĪCIJAS

1. pants

Priekšmets

Lai atvieglotu kopīgu lēmumu pieņemšanu, šī regula nosaka kopīgo lēmumu pieņemšanas procedūru, kā minēts Regulas (ES) Nr. 575/2013 20. panta 1. punkta a) apakšpunktā, attiecībā uz pieteikumiem minētās regulas 143. panta 1. punktā, 151. panta 4. un 9. punktā, 283. pantā, 312. panta 2. punktā un 363. pantā norādīto atļauju saņemšanai.

2. pants

Definīcijas

Šajā regulā piemēro šādas definīcijas:

1) “attiecīgā kompetentā iestāde” ir kompetenta iestāde, kas nav konsolidētās uzraudzības iestāde un ir atbildīga par kādas ES mātes iestādes vai kādas ES mātes finanšu pārvaldītājsabiedrības vai ES mātes jauktas finanšu pārvaldītājsabiedrības tādu meitasuzņēmumu, kuri piedalās kopīgā pieteikuma iesniegšanā, uzraudzību kādā dalībvalstī un uz kuru attiecas prasība panākt kopīgu lēmumu saskaņā ar Regulas (ES) Nr. 575/2013 20. panta 2. punktu par minētās regulas 20. panta 1. punkta a) apakšpunktā minēto pieteikumu;

2) “pieteikuma iesniedzējs” ir ES mātes iestāde un tās meitasuzņēmumi vai kādas ES mātes finanšu pārvaldītājsabiedrības vai ES mātes jauktas finanšu pārvaldītājsabiedrības meitasuzņēmumi, kas iesniedz pieteikumu;

3) “novērtējuma ziņojums” ir ziņojums, kurā ietverts novērtējums par pieteikumu saskaņā ar 6. pantu.

II NODAĻA

KOPĪGA LĒMUMA PIEŅEMŠANAS PROCEDŪRA

3. pants

Trešo valstu uzraudzības iestāžu iesaistīšana novērtējuma procesā

1. Konsolidētās uzraudzības iestāde var nolemt iesaistīt trešās valsts uzraudzības iestādes, kas piedalās uzraudzības kolēģijā saskaņā ar 3. panta 3. punktu Komisijas Deleģētajā regulā (ES) 2016/98 (3), tādu pieteikumu novērtēšanā, kuri iesniegti saskaņā ar Regulas (ES) Nr. 575/2013 20. panta 1. punkta a) apakšpunktu, ja pieteikuma iesniedzējs darbojas attiecīgajā trešajā valstī un ir iecerējis piemērot attiecīgās metodes riska darījumiem šajā trešajā valstī. Šādā gadījumā konsolidētās uzraudzības iestāde un minētās iestādes vienojas par to, kādā apmērā iesaistīt trešās valsts uzraudzības iestādes turpmāk norādītajiem mērķiem:

a) sniegt konsolidētās uzraudzības iestādei informāciju, kas vajadzīga tās veiktajai novērtējuma ziņojuma sagatavošanai;

b) pielikumu veidā pievienot a) apakšpunktā minēto informāciju konsolidētās uzraudzības iestādes sagatavotajam novērtējuma ziņojumam.

2. Ja konsolidētās uzraudzības iestāde nolemj iesaistīt trešo valstu uzraudzības iestādes, konsolidētās uzraudzības iestāde trešās valsts uzraudzības iestādēm novērtējuma ziņojumus, ko sagatavojusi jebkura attiecīgā kompetentā iestāde, sniedz tikai ar šīs attiecīgās kompetentās iestādes skaidru piekrišanu.

3. Konsolidētās uzraudzības iestāde pilnībā informē attiecīgās kompetentās iestādes par to, kādā jomā, apmērā un veidā trešās valsts uzraudzības iestādes iesaistās novērtējuma procesā, un par to, kādā mērā to ieguldījums ir sniedzis labumu konsolidētās uzraudzības iestādes veiktajai novērtējuma ziņojuma sagatavošanai.

4. pants

Pieteikuma pilnīguma novērtēšana

1. Saņemot pieteikuma iesniedzēja iesniegto pieteikumu Regulas (ES) Nr. 575/2013 143. panta 1. punktā, 151. panta 4. un 9. punktā, 283. pantā, 312. panta 2. punktā vai 363. pantā minētās atļaujas saņemšanai, konsolidētās uzraudzības iestāde šo pieteikumu nosūta attiecīgajām kompetentajām iestādēm bez nepamatotas kavēšanās un jebkurā gadījumā 10 dienu laikā.

2. Konsolidētās uzraudzības iestāde un attiecīgās kompetentās iestādes izvērtē pieteikuma pilnīgumu sešu nedēļu laikā pēc tam, kad pieteikumu saņēmusi konsolidētās uzraudzības iestāde.

3. Pieteikumu uzskata par pilnīgu, ja tajā ir visa informācija, kas nepieciešama, lai kompetentās iestādes varētu izvērtēt pieteikumu saskaņā ar prasībām, kas noteiktas Regulā (ES) Nr. 575/2013 un jo īpaši tās 143., 144., 151., 283., 312. un 363. pantā.

4. Attiecīgās kompetentās iestādes savu novērtējumu par pieteikuma pilnīgumu iesniedz konsolidētās uzraudzības iestādei.

5. Novērtējumā, kas minēts 4. punktā, norāda visus pieteikuma elementus, kas ir novērtēti kā nepilnīgi vai kuru tajā trūkst.

6. Ja kāda attiecīgā kompetentā iestāde savu novērtējumu par pieteikuma pilnīgumu konsolidētās uzraudzības iestādei neiesniedz 2. punktā noteiktajā termiņā, tiek uzskatīts, ka attiecīgā kompetentā iestāde pieteikumu uzskata par pilnīgu.

7. Ja konsolidētās uzraudzības iestāde vai kāda no attiecīgajām kompetentajām iestādēm uzskata, ka pieteikumā sniegtā informācija ir nepilnīga, konsolidētās uzraudzības iestāde informē pieteikuma iesniedzēju par tiem pieteikuma aspektiem, kurus uzskata par nepilnīgiem vai trūkstošiem, un sniedz pieteikuma iesniedzējam iespēju iesniegt trūkstošo informāciju.

8. Ja pieteikuma iesniedzējs iesniedz 7. punktā minēto trūkstošo informāciju, konsolidētās uzraudzības iestāde šo informāciju nosūta attiecīgajām kompetentajām iestādēm bez nepamatotas kavēšanās un jebkurā gadījumā ne vēlāk kā 10 dienu laikā no minētās informācijas saņemšanas brīža.

9. Konsolidētās uzraudzības iestāde un attiecīgās kompetentās iestādes izvērtē pieteikuma pilnīgumu, ņemot vērā papildu informāciju, sešu nedēļu laikā no brīža, kad konsolidētās uzraudzības iestāde saņēmusi šo informāciju, saskaņā ar 3. līdz 6. punktā izklāstīto procedūru.

10. Ja pilnīgs pieteikums iepriekš ticis novērtēts kā nepilnīgs, tad uzskata, ka sešu mēnešu termiņš, kas minēts Regulas (ES) Nr. 575/2013 20. panta 2. punkta a) apakšpunktā, sākas dienā, kad konsolidētās uzraudzības iestāde saņēmusi pieteikumu papildinošo informāciju.

11. Kad pieteikums ir novērtēts kā pilnīgs, konsolidētās uzraudzības iestāde informē pieteikuma iesniedzēju un attiecīgās kompetentās iestādes par šo faktu, norādot pilnīga pieteikuma saņemšanas dienu vai dienu, kad saņemta pieteikumu papildinošā informācija.

12. Jebkurā gadījumā konsolidētās uzraudzības iestāde vai kāda no attiecīgajām kompetentajām iestādēm var pieprasīt, lai pieteikuma iesniedzējs sniedz papildu informāciju, kas ļautu novērtēt pieteikumu un pieņemt kopīgu lēmumu par pieteikumu.

5. pants

Kopīgā lēmuma pieņemšanas procesa darbību plānošana

1. Pirms sākt kopīga lēmuma pieņemšanas procedūru, konsolidētās uzraudzības iestāde un attiecīgās kompetentās iestādes vienojas par kopīga lēmuma pieņemšanas procesā veicamo darbību grafiku un par uzdevumu sadalījumu. Domstarpību gadījumā konsolidētās uzraudzības iestāde nosaka laika grafiku, ņemot vērā attiecīgo kompetento iestāžu paustos viedokļus un atrunas. Laika grafiku nosaka sešu nedēļu laikā pēc pilnīga pieteikuma saņemšanas. Pēc pilnīgas izstrādes konsolidētās uzraudzības iestāde šo grafiku nosūta attiecīgajām kompetentajām iestādēm.

2. Laika grafikā tiek iekļauta pilnīga pieteikuma saņemšanas diena saskaņā ar 4. panta 9. punktu un vismaz šādi posmi:

a) vienošanās par laika grafiku un uzdevumu sadalījumu starp konsolidētās uzraudzības iestādi un attiecīgajām kompetentajām iestādēm;

b) vienošanās saskaņā ar 3. pantu par to, kādā apmērā iesaistāmas trešās valsts uzraudzības iestādes;

c) dialogs par pieteikuma datiem starp konsolidētās uzraudzības iestādi, attiecīgajām kompetentajām iestādēm un pieteikuma iesniedzēju, ja to uzskata par nepieciešamu konsolidētās uzraudzības iestāde un attiecīgās kompetentās iestādes;

d) attiecīgo kompetento iestāžu novērtējuma ziņojumu iesniegšana konsolidētās uzraudzības iestādei saskaņā ar 6. panta 2. punktu;

e) dialogs par novērtējuma ziņojumiem starp konsolidētās uzraudzības iestādi un attiecīgajām kompetentajām iestādēm saskaņā ar 7. panta 2. punktu;

f) konsolidētās uzraudzības iestāde sagatavo kopīgā lēmuma projektu un iesniedz attiecīgajām kompetentajām iestādēm saskaņā ar 7. panta 3. un 4. punktu;

g) apspriešanās par kopīgā lēmuma projektu ar pieteikuma iesniedzēju, ja to prasa attiecīgās dalībvalsts tiesību akti;

h) dialogs starp konsolidētās uzraudzības iestādi un attiecīgajām kompetentajām iestādēm par kopīgā lēmuma projektu saskaņā ar 7. panta 4. punktu;

i) konsolidētās uzraudzības iestāde iesniedz attiecīgajām kompetentajām iestādēm kopīgā lēmuma projektu, lai vienotos un pieņemtu kopīgu lēmumu saskaņā ar 8. pantu;

j) kopīgā lēmuma paziņošana pieteikuma iesniedzējam saskaņā ar 9. pantu.

3. Laika grafiks atbilst visām turpmāk minētajām prasībām:

a) tas ir samērīgs ar pieteikuma apmēru;

b) tajā ir ņemts vērā katra attiecīgo kompetento iestāžu un konsolidētās uzraudzības iestādes veiktā uzdevuma apmērs un sarežģītība, kā arī grupas iestāžu, uz ko attiecas kopīgais lēmums, sarežģītība;

c) tajā, ciktāl tas iespējams, ņemtas vērā citas darbības, ko konsolidētās uzraudzības iestāde un attiecīgās kompetentās iestādes veic kolēģijas uzraudzības pārbaudes programmas ietvaros, kas minēta Komisijas Deleģētās regulas (ES) 2016/98 16. pantā.

4. Uzdevumu sadalījumā ņem vērā šādus aspektus:

a) pieteikuma apmēru un sarežģītību;

b) pieteikuma apmēra būtiskumu katrai iestādei;

c) riska darījumu vai risku, uz kuriem attiecas pieteikums, veidu un vietu;

d) to, kādā mērā riska darījumi vai uzņemtie riski noteiktā jurisdikcijā ietekmē modeļu izmaiņu vai paplašināšanas būtiskumu, vērtējot konsolidētā līmenī;

e) konsolidētās uzraudzības iestādes un katras attiecīgās kompetentās iestādes spēju izpildīt novērtējuma veikšanai un pilnībā pamatota atzinuma sniegšanai nepieciešamos uzdevumus.

Piemērojot pirmās daļas c) apakšpunktu, ja riska darījumu vai risku ģeogrāfiskā atrašanās vieta atšķiras no vietas, kur riska darījumi vai riski tiek pārvaldīti, kreditēti vai tirgoti, darba sadalē tiek noteikti atsevišķi pienākumi riska darījumu vai risku atrašanās vietas dalībvalsts kompetentajām iestādēm un atsevišķi pienākumi – tās dalībvalsts kompetentajām iestādēm, kur šie riska darījumi vai riski tiek pārvaldīti, kreditēti vai tirgoti.

5. Konsolidētās uzraudzības iestāde paziņo pieteikuma iesniedzējam 2. punkta c) apakšpunktā minētā dialoga orientējošu datumu un 2. punkta i) apakšpunktā minētā paziņojuma paredzamo datumu.

6. Ja kļūst nepieciešams atjaunināt laika grafiku vai uzdevumu sadali, konsolidētās uzraudzības iestāde to dara, apspriežoties ar attiecīgajām kompetentajām iestādēm.

6. pants

Novērtējuma ziņojumu sagatavošana

1. Attiecīgās kompetentās iestādes un konsolidētās uzraudzības iestāde novērtē pieteikumu, pamatojoties uz uzdevumu sadalījumu, kas noteikts saskaņā ar 5. panta 1. punktu. Šo vērtēšanu veic novērtējuma ziņojumu veidā.

2. Katra attiecīgā kompetentā iestāde savu novērtējuma ziņojumu iesniedz konsolidētās uzraudzības iestādei līdz dienai, kas noteikta laika grafikā saskaņā ar 5. panta 2. punkta d) apakšpunktu.

3. Katrā novērtējuma ziņojumā ietver vismaz visu turpmāk norādīto informāciju:

a) atzinumu par to, vai būtu jāpiešķir pieprasītā atļauja, pamatojoties uz prasībām, kas noteiktas Regulas (ES) Nr. 575/2013 143. panta 1. punktā, 151. panta 4. un 9. punktā, 283. pantā, 312. panta 2. punktā vai 363. pantā, kā arī šā atzinuma pamatojumu;

b) attiecīgā gadījumā – noteikumus un nosacījumus, kuriem būtu jāattiecas uz šādu atļauju (tostarp atbilstošu pamatojumu), un to izpildes grafiku;

c) novērtējumus attiecībā uz jautājumiem, kas kompetentajām iestādēm ir jāizvērtē saskaņā ar prasībām, kas noteiktas Regulā (ES) Nr. 575/2013 un kuras attiecas uz minētās regulas 143., 144., 151., 283., 312. un 363. pantā minētajām atļaujām;

d) attiecīgā gadījumā – ieteikumus, lai labotu trūkumus, kas atklāti, vērtējot pieteikumu un pieņemot kopīgu lēmumu par pieteikumu.

7. pants

Kopīgā lēmuma projekta sagatavošana

1. Jebkuru novērtējuma ziņojumu, kā minēts 6. pantā, konsolidētās uzraudzības iestāde paziņo attiecīgajai kompetentajai iestādei, ja šis ieguldījums ir būtisks šīs attiecīgās kompetentās iestādes novērtējumam.

2. Konsolidētās uzraudzības iestāde, pamatojoties uz konsolidētās uzraudzības iestādes un attiecīgo kompetento iestāžu sagatavotajiem novērtējuma ziņojumiem, iesaistās dialogā ar attiecīgajām kompetentajām iestādēm, kā minēts laika grafikā saskaņā ar 5. panta 2. punkta e) apakšpunktu, lai sagatavotu kopīgā lēmuma projektu.

3. Konsolidētās uzraudzības iestāde sagatavo pilnībā pamatotu kopīgā lēmuma projektu. Kopīgā lēmuma projektā izklāsta katru no šiem punktiem:

a) kopīgā lēmuma projekta sastādīšanā iesaistītās konsolidētās uzraudzības iestādes un attiecīgo kompetento iestāžu nosaukumi;

b) iestāžu grupas nosaukums un saraksts ar visām grupas iestādēm, uz kurām attiecas un kurām piemērojams kopīgā lēmuma projekts, kopā ar informāciju par kopīgā lēmuma projekta piemērošanas jomu un apmēru;

c) atsauces uz piemērojamiem Savienības un valstu tiesību aktiem, kas attiecas uz kopīgā lēmuma projekta sagatavošanu, pabeigšanu un piemērošanu;

d) kopīgā lēmuma projekta pieņemšanas diena un jebkura tā attiecīga atjauninājuma diena būtiskas paplašināšanas vai izmaiņu gadījumā, kā minēts 13. pantā;

e) atzinums par pieprasītās atļaujas piešķiršanu, pamatojoties uz 6. pantā minētajiem novērtējuma ziņojumiem;

f) ja e) apakšpunktā minētais atzinums ir piešķirt pieprasīto atļauju, – datums, no kura šī atļauja piešķirta;

g) īss apraksts par novērtējuma rezultātiem attiecībā uz katru grupas iestādi;

h) jebkādi ieteikumi, lai labotu jebkādus trūkumus, kas atklāti, vērtējot pieteikumu un pieņemot kopīgu lēmumu par pieteikumu;

i) visi noteikumi un nosacījumi (tostarp atbilstošs pamatojums), kas jāievēro pieteikuma iesniedzējam, pirms izmantot Regulas (ES) Nr. 575/2013 143. panta 1. punktā, 151. panta 4. un 9. punktā, 283. pantā, 312. panta 2. punktā vai 363. pantā minēto atļauju, ja piemērojams;

j) atsauces datums, uz kuru attiecas g), h) un i) apakšpunkts;

k) laika grafiks i) apakšpunktā minēto noteikumu un nosacījumu vai – attiecīgā gadījumā – h) apakšpunktā minēto ieteikumu izpildei;

l) attiecīgā gadījumā – laika grafiks kopīgā lēmuma projekta īstenošanai attiecīgo valsts atļauju veidā.

4. Attiecīgā gadījumā konsolidētās uzraudzības iestāde iesniedz kopīgā lēmuma projektu attiecīgajām kompetentajām iestādēm 5. panta 2. punkta h) apakšpunktā minētā dialoga mērķiem.

8. pants

Kopīga lēmuma pieņemšana

1. Konsolidētās uzraudzības iestāde pēc nepieciešamības pārskata kopīgā lēmuma projektu, lai atspoguļotu tajā 7. panta 4. punktā minētā dialoga rezultātus, un izstrādā kopīgā lēmuma galīgo projektu.

2. Konsolidētās uzraudzības iestāde nosūta kopīgā lēmuma galīgo projektu attiecīgajām kompetentajām iestādēm bez nepamatotas kavēšanās un saskaņā ar 5. panta 2. punkta i) apakšpunktu grafikā noteiktajā termiņā, nosakot tām termiņu, līdz kuram tām jāsniedz rakstiska piekrišana, ko var nosūtīt elektroniski.

3. Attiecīgās kompetentās iestādes, kas saņem kopīgā lēmuma galīgo projektu un neiebilst pret to, noteiktajā termiņā iesniedz konsolidētās uzraudzības iestādei savu rakstisko piekrišanu.

4. Kopīgu lēmumu uzskata par panāktu tikai tad, kad visas attiecīgās kompetentās iestādes ir sniegušas rakstveida piekrišanas apstiprinājumu.

5. Kopīgais lēmums sastāv no kopīgā lēmuma un tam pievienotiem rakstveida piekrišanas apstiprinājumiem. Konsolidētās uzraudzības iestāde nosūta kopīgo lēmumu visām attiecīgajām kompetentajām iestādēm.

9. pants

Kopīgā lēmuma paziņošana

1. Konsolidētās uzraudzības iestāde grafikā norādītajā termiņā saskaņā ar 5. panta 2. punkta j) apakšpunktu paziņo pieteikuma iesniedzējam 8. panta 5. punktā minēto kopīgo lēmumu atbilstīgi Regulas (ES) Nr. 575/2013 20. panta 2. punktam, attiecīgā gadījumā kopā ar to nosūtot informāciju par kopīgā lēmuma īstenošanu attiecīgo valsts atļauju veidā.

2. Konsolidētās uzraudzības iestāde apstiprina attiecīgajām kompetentajām iestādēm, ka tā ir paziņojusi kopīgo lēmumu pieteikuma iesniedzējam.

3. Konsolidētās uzraudzības iestāde un attiecīgās kompetentās iestādes attiecīgā gadījumā apspriež kopīgo lēmumu ar iestādēm, kas veic darījumdarbību to jurisdikcijā un uz kurām attiecas kopīgais lēmums, sniedzot tām sīkākus paskaidrojumus par lēmumu un tā piemērošanu.

III NODAĻA

DOMSTARPĪBAS UN KOPĪGA LĒMUMA NEPANĀKŠANAS GADĪJUMĀ PIEŅEMTIE LĒMUMI

10. pants

Lēmumu pieņemšanas procedūra kopīga lēmuma nepanākšanas gadījumā

1. Ja Regulas (ES) Nr. 575/2013 20. panta 2. punkta a) apakšpunktā minētajā termiņā nav panākta vienošanās, konsolidētās uzraudzības iestāde pēc jebkuras attiecīgās kompetentās iestādes pieprasījuma apspriežas ar Eiropas Banku iestādi (EBI). Konsolidētās uzraudzības iestāde var apspriesties ar EBI pēc pašas iniciatīvas.

2. Ja Regulas (ES) Nr. 575/2013 20. panta 2. punkta a) apakšpunktā minētajā termiņā nav panākts kopīgs lēmums, konsolidētās uzraudzības iestādes minētās regulas 20. panta 4. punkta pirmajā daļā minēto lēmumu noformē rakstveidā un pieņem līdz vēlākajai no turpmāk minētajām dienām:

a) vienu mēnesi pēc Regulas (ES) Nr. 575/2013 20. panta 2. punkta a) apakšpunktā minētā termiņa beigām, ja neviena no attiecīgajām kompetentajām iestādēm nav nodevusi jautājumu EBI saskaņā ar minētās regulas 20. panta 4. punkta ceturto daļu;

b) vienu mēnesi pēc jebkādu EBI konsultāciju sniegšanas saskaņā ar šā panta 1. punktu, ja konsolidētās uzraudzības iestāde ir apspriedusies ar EBI termiņā, kas minēts Regulas (ES) Nr. 575/2013 20. panta 2. punkta a) apakšpunktā;

c) vienu mēnesi pēc tam, kad EBI pieņēmusi jebkādu lēmumu saskaņā ar Regulas (ES) Nr. 575/2013 20. panta 4. punkta ceturto daļu.

3. Ja ir notikusi apspriešanās ar EBI saskaņā ar 1. punktu, konsolidētās uzraudzības iestādes lēmumā, kas minēts 2. punktā, iekļauj skaidrojumu par jebkādām novirzēm no EBI ieteikumiem.

11. pants

Kopīga lēmuma nepanākšanas gadījumā pieņemto lēmumu projektu izstrāde

Lēmumā, ko konsolidētās uzraudzības iestāde pieņem tad, ja nav panākts kopīgs lēmums, attiecīgi iekļauj visus 7. panta 3. punktā norādītos punktus.

12. pants

Kopīga lēmuma nepanākšanas gadījumā pieņemto lēmumu paziņošana

Konsolidētās uzraudzības iestāde nekavējoties paziņo savu lēmumu pieteikuma iesniedzējam un attiecīgajām kompetentajām iestādēm saskaņā ar Regulas (ES) Nr. 575/2013 20. panta 4. punkta trešo daļu.

IV NODAĻA

LĒMUMU ATJAUNINĀŠANA MODEĻA BŪTISKU PAPLAŠINĀJUMU VAI IZMAIŅU GADĪJUMĀ UN TO STĀŠANĀS SPĒKĀ

13. pants

Modeļa būtiski paplašinājumi vai izmaiņas

1. Ja atļaujas pieteikums attiecas uz būtiskiem modeļa paplašinājumiem vai izmaiņām saskaņā ar Regulas (ES) Nr. 575/2013 143. panta 3. punktu, 151. panta 4. vai 9. punktu, 283. pantu, 312. panta 2. punktu vai 363. pantu, konsolidētās uzraudzības iestāde un kompetentās iestādes, kuras ir atbildīgas par to iestāžu uzraudzību, kuras ietekmē šie būtiskie modeļa paplašinājumi vai izmaiņas, sadarbojas, pilnībā apspriežoties, lai pieņemtu lēmumu par to, vai piešķirt pieprasīto atļauju saskaņā ar Regulas (ES) Nr. 575/2013 20. pantu, ievērojot šīs regulas 3. līdz 9. pantā izklāstīto procedūru.

2. Laika grafiks kopīgā lēmuma pieņemšanas procesam, lai piešķirtu atļauju būtiskiem paplašinājumiem un izmaiņām, atbilst visām turpmāk norādītajām prasībām:

a) tas ir samērīgs ar būtisko paplašinājumu vai izmaiņu apmēru;

b) tas ir samērīgs ar uzdevumiem un darba sadalījumu starp konsolidētās uzraudzības iestādi un attiecīgajām kompetentajām iestādēm, kuras ir atbildīgas par to iestāžu uzraudzību, kuras ietekmē šie būtiskie modeļa paplašinājumi vai izmaiņas.

Piemērojot pirmās daļas b) apakšpunktu, ja pieteikums attiecas uz būtiskiem modeļa paplašinājumiem vai izmaiņām, kas ietekmē iestādes, kuras veic darījumdarbību tikai vienā dalībvalstī, tad konsolidētās uzraudzības iestādei piešķirto laiku visiem šā procesa aspektiem saskaņā ar 3. līdz 9. pantu samazina līdz minimumam.

14. pants

Stāšanās spēkā

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2015. gada 16. oktobrī Komisijas vārdā – priekšsēdētājs Jean-Claude JUNCKER

(1) OV L 176, 27.6.2013., 1. lpp.

(2) Eiropas Parlamenta un Padomes 2010. gada 24. novembra Regula (ES) Nr. 1093/2010, ar ko izveido Eiropas Uzraudzības iestādi (Eiropas Banku iestādi), groza Lēmumu Nr. 716/2009/EK un atceļ Komisijas Lēmumu 2009/78/EK (OV L 331, 15.12.2010., 12. lpp.).

(3) Komisijas 2015. gada 16. oktobra Deleģētā regula (ES) 2016/98, ar ko papildina Eiropas Parlamenta un Padomes Direktīvu 2013/36/ES attiecībā uz regulatīvajiem tehniskajiem standartiem, kuros precizē uzraudzības iestāžu kolēģiju darbības vispārējos nosacījumus. (Skatīt šā Oficiālā Vēstneša 2. lpp.)